Baba in koma ná amper-verdrinking by dagmoederJD Lange (Foto verskaf) ŉ Een jaar oue baba is in ŉ mediese koma in die Rooikruis-kinderhospitaal in Kaapstad, nadat hy byna verdrink het op sy eerste dag by ŉ dagmoeder op Saldanha aan die Weskus. Jessica Lange, ŉ enkelma, het die naweek van die Kaap na Saldanha verhuis en haar seun JD Maandagoggend omstreeks 07:30 in Carien Möller (64), ŉ dagmoeder wat sy al jare lank ken, se sorg gelos. Dit was Lange se eerste dag by ŉ nuwe werk, maar 40 minute later het sy ŉ oproep gekry dat JD amper verdrink het en op pad is na die hospitaal op Vredenburg. Volgens Elana Wilde, Carien se dogter wat saam na die kinders kyk, het JD saam met die ander kinders sy pap geëet. Toe die kinders net daarna in die speelkamer bymekaar kom, was JD nie by hulle nie. Sy het onmiddellik almal na hom laat soek. Sy self het ŉ “swaar gevoel” gekry en om gehardloop na die swembad. “Die swembad is omhein met ŉ hoë betonmuur en twee hoë houthekke met kinderveilige knippe. Ek het by die hek ingegaan en JD onderstebo in die swembad sien dryf,” vertel Wilde. Sy het hom onmiddellik uitgehaal en met kardiopulmonêre resussitasie (KPR) begin terwyl sy om hulp geroep het. Haar man, Jimmy Wilde, het noodhulpkursusse by die werk gedoen en die KPR oorgeneem. Hy het ook met mond-tot-mond-asemhaling begin. “ŉ Gesinsvriend het die ambulans gebel, maar toe dit nie gou genoeg by ons aankom nie, het ons besluit om self die sowat 11 km na die Life Weskus Privaat Hospitaal op Vredenburg te jaag,” sê Elana. “Jimmy het op die agterste sitplek met KPR en mond-tot-mond-asemhaling aangehou tot by die hospitaal. Hy het kort-kort hardop gevra dat die Here asseblief die kind se lewe spaar.” By die hospitaal aangekom is JD per helikopter na die Rooikruis-hospitaal in Kaapstad gevlieg, waar hy in ŉ mediese koma geplaas is. Lange het aan Maroela Media gesê dat sy vol vertroue is dat JD ten volle gaan herstel. “JD haal self asem en reageer op musiek. Ek word omring deur geliefdes en ons vat dit dag vir dag,” sê Lange. Sy wil nie in hierdie stadium die skuld vir wat gebeur het op iemand se skouers plaas nie, maar vra dat mense eerder vir JD bid. Boodskappe oor sy toestand word op die JD Lange-blad op Facebook gedeel. Die Möllers en Wildes sê dat selfverwyt hulle gedaan maak. Die houthek na die swembad was toe, en JD sou onmoontlik by die hoë knip kon bykom. Hulle vermoed hy het deur die voordeur en deur ŉ omheinde tuintjie aan die kant van die huis, na die swembadgedeelte geloop en in die swembad beland. “Volgens die dokters sou JD nie gelewe het as Jimmy nie aangehou het met die KPR nie,” het Möller gesê.